זירת יהודה ושומרון במלחמת חרבות ברזל

בזירת יהודה ושומרון התקיימו תקריות אחדות במהלך מלחמת חרבות ברזל, מהן ביוזמת צה"ל או אזרחים ישראלים, ומהן ביוזמת פלסטינים. ארגוני הטרור הפלסטינים ביהודה ושומרון, בעיקר חמאס, הגבירו מאמצים להוציא פיגועים, ולגרום לתסיסה ציבורית על רקע אירועי המלחמה. במקביל לתקיפות חיל האוויר הישראלי ברצועת עזה, פעלו כוחות צה"ל למיגור וסיכול תשתיות הטרור ברחבי יהודה ושומרון.

רקע

 בעקבות כך, הכריז צה"ל על פתיחת מלחמת חרבות ברזל.

המלחמה נתנה אותותיה גם בקרב תושבים פלסטינים ביהודה ושומרון, שחלקם יצאו בהמוניהם לרחובות הערים, להפגין סולידריות עם תושבי רצועת עזה, תוך הבעת תמיכה בחמאס.

חמאס פעל להבעיר גם את אזור יהודה ושומרון והציף את הרשתות החברתיות בקריאה לפלסטינים לצאת ולהתעמת עם כוחות צה"ל. עד סמוך לתחילת המלחמה, התחולל גל טרור, רצף פיגועי טרור שבוצעו במהלך שנת 2023 בידי מחבלים פלסטינים וערבים ישראלים ורבים מהם בוצעו ביהודה ושומרון. האזור הוגדר כמרחב רגיש בו היו קיימות התרעות חמות לפיגועים.

מהלך האירועים

מיד לאחר מתקפת הפתע, תגבר צה"ל כוחות בפיקוד המרכז ובאוגדת איו"ש על מנת לוודא הגנה במרחב ולסכל אירועי טרור. במסגרת זאת, בוצעו מעצרים של מאות מחבלים, רובם פעילי חמאס.

עם היוודע תוצאות מתקפת הפתע, נראו בקרב הפלסטינים ביטויי שמחה שכללו חלוקת מיני מתיקה, התקיימו צעדות תמיכה בהשתתפות פעילי טרור חמושים וקריאות עידוד להמשך הלחימה.

בוצעו פיגועי ירי רבים לעבר כוחות צה"ל במספר מוקדים והתקיימו הפרות סדר בשלל מוקדים.

ב-11 באוקטובר ניסה עצור פלסטיני שוהה בלתי חוקי לתקוף ולחטוף נשק מחייל צה"ל בכביש המנהרות. המחבל נוטרל ואזרח ישראלי נפצע באורח בינוני.

ב-12 באוקטובר עצרו חיילים באזור בנימין שלושה פלסטינים שברכבם אותרו סכין וגרזן. לפי עדויות, הם התעללו בעצורים הפלסטינים וגם עצרו פעילים ישראלים. נפתחה חקירת משטרה צבאית חוקרת ומפקד יחידתם, ספר המדבר, הודח בשל האירוע ואירועים קודמים שבהם התנהלותו הייתה חריגה.

ב-13 באוקטובר נהרג קצין צה"ל מאש כוחותינו סמוך לשכם, בעת פעילות מבצעית. חמאס קראו לצאת ב-18 באוקטובר ל"יום זעם", אך לא היו מוקדים משמעותיים ובפיקוד המרכז שלטו במצב. עם זאת, בצה"ל הודיעו כי במסגרת הפרות סדר ליד טול כרם, כוחות מיחידת המסתערבים של מג"ב איו"ש פתחו בירי ונטרלו לפחות 4 מחבלים, סך הכל במהלך היום נוטרלו 11 מחבלים.

ב-17 באוקטובר אירע פיצוץ בבית החולים אל-אהלי בעזה בעקבות שיגור כושל של רקטה מרצועת עזה לעבר ישראל. משרד הבריאות בעזה הכחיש עובדה זו וייחס את הפיצוץ לתקיפה ישראלית. בעקבות זאת, חמאס קרא להפגנות ונערכו תהלוכות זעם ברחבי יהודה ושומרון. בנוסף, הרשות הפלסטינית הכריזה על שלושה ימי אבל.

ב-19 באוקטובר פעלו כוחות צה"ל במחנה הפליטים נור א-שמס. בעימותים, נפצעו 10 לוחמי צה"ל ומג"ב. אחד מהם נפצע קשה ונפטר מפצעיו. בפעילות חוסלו 12 מחבלים ונפצעו מספר מחבלים פלסטינים מירי של הכוחות שכלל תקיפה של רחפן מתאבד.

ב-22 באוקטובר תקף כלי טיס של צה"ל תשתית טרור תת-קרקעית במסגד אל-אנצרי במחנה הפליטים ג'נין שבו הסתתרה חולייה של 5 מחבלים של חמאס וגא"פ שעמדה להוציא פיגוע. על פי דיווחים פלסטיניים, לפחות 2 נהרגו ועוד 3 נפצעו או נלכדו מתחת להריסות.

בלילה של 24 באוקטובר כוחות צה"ל פעלו במספר מוקדים ברחבי יהודה ושומרון, במהלך הפעילות נזרק מטען חבלה לעבר הלוחמים ולוחם נפצע במצב בינוני. כמו כן, חוסלו לפחות 4 מחבלים חמושים מהאוויר, שהתעמתו עם כוחות צה"ל.

בלילה של 27 באוקטובר הוחלט על הריסת בית בבעלות בכיר חמאס סאלח אל-עארורי, בכפר עארורה, כמו כן נהרגו שלושה מחבלים, בהם אייסר אל-אעמר, מפקד חטיבת ג'נין של הג'יהאד האסלאמי הפלסטיני. בנוסף, נסגרו שתי חנויות שביזו את החטופות והביעו תמיכה בטרור.

ב-28 באוקטובר בלאל סלאח, פלסטיני בן 40, נהרג לאחר חיכוך אלים שהתפתח מוקדם יותר באותו היום בין מספר פלסטינים לאזרחים ישראלים באזור הכפר א-סאווייה שליד שכם. חייל בחופשה נעצר כחשוד בהריגתו. אירועי החיכוך של יהודים ופלסטינים באיו"ש הקשו על הפעילות הצבאית.

ב-30 באוקטובר ביצע צה"ל מבצע חטיבתי לסיכול טרור ומעצר מבוקשים במחנה הפליטים ג'נין בהובלת יחידת דובדבן, יהל"ם, סיירת חרוב ומג"ב. כלים הנדסיים חשפו מטעני גחון מתחת לכבישים ויהל"ם השמידה חמ"ל ממולכד וכלי רכב ובו אמל"ח. במהלך חילופי האש, כלי טיס בלתי מאויש חיסל 4 מחבלים. כמו כן, הרס צה"ל את שער הכניסה למחנה הפליטים, שהיווה אחד מסמלי העיר ג'נין.

בבוקר 31 באוקטובר הרס צה"ל את ביתו של בכיר החמאס סאלח אל-עארורי בעיירה עארורה.

ראו גם
 פיגועי טרור נגד ישראלים בישראל ובשטחים ב-2023

הערות שוליים

מלחמת חרבות ברזל
יהודה ושומרון: פיגועים ב-2023